Sjefsstrateg Peter Hermanrud i Swedbank sier til Aftenposten at han ikke er sikker på hva som er grunnen til børsfallet torsdag.
— Dagens nedgang er et ledd i en større nedgang som har pågått siden nyttår. Jeg klarer egentlig ikke å se hva som er spesielt i dag. Frykten har kommet tilbake i markedet, sa han torsdag formiddag.
Med torsdagens fall har Børsen forlengst passert bunnpunktet fra i fjor høst og nærmer seg faretruende bunnnivået høsten 2014. Hittil i år har hovedindeksen falt 11 prosent.
— Oljeprisen er lavere nå enn den var i august, så sånn sett er det rimelig at Børsen er lavere også dersom situasjonen ellers er den samme som den gang, forklarer Hermanrud.
Tror på videre nedgangHan tror at Børsen kommer til å fortsette nedturen, og falle forbi bunnivåene fra høsten 2014. Da var børsen nede i 532,82 poeng.
— Jeg tror det er mest sannsynlig at vi også faller forbi bunnivåene fra krisen som var høsten 2014. Selskapene tjener mindre nå enn da. Når frykten kommer tilbake, er nedsiden dermed større enn tidligere. Samtidig pleier slike panikkfall å roe seg og snu opp igjen etter et par-tre uker, så jeg tror ikke vi er langt unna bunnen i tid, sier Hermanrud.
Oljeprisen stuper, mens oppdrettsnæringen går så det suser. Akkurat nå er en stor laks mer verdt enn et fat nordsjøolje.